Page:Ludus Coventriae (1841).djvu/320

 Secundus Judæus. ȝa! but loke yf he be bownd ryth wel and fast. Tertius Judæus. He is saff anow! go we ryth a good pas! Here thei ledyn Jhesu abowt the place tyl thei come to the halle.

Cayphas. Sere Pylat, takyght hede to this thyng! Jhesus we han beforn the browth, Wheche owre lawe doth down bryng, And mekyl schame he hath us wrowth. Annas. ffrom this cetye into the lond of Galylé, He hath browth oure lawys neyr into confusyon, With hese craftys wrowth be nygramancye, Shewyth to the pepyl be fals symulacyon.

Primus doctor. ȝa! ȝet, ser, another and werst of alle! Aȝens Sesar, oure emperour that is so fre, Kyng of Jewys he doth hym calle, So oure emperoures power nowth xuld be! Secundus doctor. Sere Pylat, we kannot telle half the blame That Jhesus in oure countré hath wrowth; Therfore we charge the in the emperores name, That he to the deth in hast be browth!

Pylat. What seyst to these compleyntys, Jhesu? These pepyl hath the sore acusyd, Because thou bryngyst up lawys newe, That in oure days were not usyd. Jhesus. Of here accusyng me rowth nowth, So that thei hurt not here soulys ne non mo. I have nowth ȝet founde that I have sowth, ffor my faderys wyl fforth must I go.

Pylat. Jhesus, be this than I trowe thou art a kyng, And the sone of God thou art also,—